Loer gerus in en help | George Herald
Loer gerus in en help
Thursday, 06 October 2011, 05:00
Theonette Blackie (links) en Petro Schoenfeld by die George Helpende Hand- kantoor.
GEORGE NUUS - Solidariteit Helpende Hand kondig met trots die opening van die nuwe skenkingskantoor in George aan. Na 'n afwesigheid van 'n paar maande is die Helpende Hand- skenkingskantoor weer oop.
Danksy die inisiatief van Theo-nette Blackie en Charl Steyn het hulle die perseel ('n gedeelte van die ou Waltons-gebou) bekom. Charl het aan die werk gespring en danksy 'n baie groot skenking van PG Bison het hy die binneruimte afgeskort en in 'n pragtige vertoon-en ontvangsarea omskep. Gou-gou is daar relings gemaak waar hulle die klere wat as skenkings ontvang is, kon ophang.
Nie alleen is daar 'n skenkingskantoor geopen nie, maar 'n gemeenskapsvergadering is op 17 September gehou en 'n nuwe komitee is by hierdie geleentheid verkies. Die nuwe voorsitter van die Helpende Hand-kantoor in George is Charl Steyn en hy kan geskakel word op 072 5881 978 vir enige skenkings, donasies of nie-bederfbare produkte. Alle maatskaplike navrae sal vir eers deur Mariaan Mans 072 2280 177 behartig word.
Die publiek word genooi om die skenkingskantoor te besoek en die wenspan te ontmoet. Skenkingskantoortye is Maandag tot Vry-dag, 9:00 tot 15:00, en Saterdae van 8:00 tot 12:00.